****Sak 2. Den politiske situasjonen****

*Forslag til fråsegn frå Ingrid Kristine Aspli, Stavanger SV*

# Vern om starten på livet!

Å føde barn er verdas viktigaste jobb. Starten på livet er den viktigaste fasen i heile livsløpet.

God oppfølgjing etter fødsel er svært viktig. Forsking viser at kroppskontakt og ro etter fødsel er avgjerande for mødrehelse og barnehelse. Grundig oppfølgjing etter fødsel kan førebygge fødselsdepresjon hjå mor, det har mykje å seie for tilknytinga mellom mor og barn og det kan vere avgjerande for å få til amming.

Likevel er fødsel og barsel, starten på livet, blitt ein salderingspost, både lokalt og nasjonalt. På ti år har den gjennomsnittlige liggetida etter fødsel på norske sykehus sunke frå 3,2 døgn i 2007 til 2,7 i 2016, i følgje Folkehelseinstituttet. Fleire sjukehus gjennomfører allereie og planlegg å sende fødande heim same dagen som dei har født. Samstundes manglar det mellom 600–700 jordmorårsverk i kommunane for å sikre forsvarleg barselomsorg etter at mor og barn har kome heim. Jordmorforeininga har slått alarm og fryktar auka spedbarnsdødelegheit.

Vår region er ikkje noko unntak. Helse Stavanger er under press for å redusere liggetida etter fødsel. No planleggas nytt sjukehus på Ullandhaug – utan barselhotellet som sjukehuset har i dag. Samstundes har ikkje kommunane i regionen nok jordmødre til å følgje opp etter heimkomst. Dette er risikosport for både mor og barn si helse. Dette kan vi ikkje stå og sjå på!

Rogaland SV tar kampen for starten på livet!

Fleire jordmødre til kommunane! Nei til redusert liggetid etter fødsel ved nytt sjukehus!